Glindesdi

Toto

Jau fiss er scappà, sche jau avess num Cindy! Tge idea idiotica da mes geniturs da numnar mia sora Cindy. Cindy, quai è sco in num per ina vatga u per in giat u, anc meglier, per in salun da chauns. Cindy ha fatg ina giada il sbagl da tschertgar tar Google dunnas ch’han er num Cindy. Igl èn vegnidas ora las detgas blondinas, giuvnas e veglias. Dapi lura na vuleva ella betg pli avair num Cindy. Ella è naschida avant 14 onns, cura che l’internet n’era anc betg sviluppà uschè bain sco oz e cura che mes geniturs eran anc gronds fans da schlaghers. Il num Cindy è schlagher!

Bun, cura ch’els han chattà mes num, Toto, mo in onn pli tard, n’eran els betg en ina meglra fasa. Ma per mai n’è quai anc nagin motiv da scappar. Sco Cindy! Cindy n’è simplamain betg vegnida a chasa questa saira.

Suenter tschaina ha bab cumenzà a telefonar enturn als amis da Cindy e mamma ha scrit in sms suenter l’auter ad ella. Mamma ha scrit: «Nua es ti?» «Nus spetgain!» «Turna immediat a chasa!» «Sche ti na vegns betg plaunsieu, lura vegn jau fitg, fitg furiusa!» Il tun da mamma è sa midà da vilentà en agressiv per finir cun plain quitads. E ses davos sms è stà: «Tge èsi cun tai? Nus pudain bain discurrer sur da tut.»

Pertge sai jau tge che mamma ha scrit a Cindy? Fitg simpel, jau, sco il pli scort da nossa famiglia, hai fatg l’emprima inspecziun da la chombra da Cindy. Là hai jau lura, en l’emprim truclet dal pult, chattà il telefonin da Cindy che pipegiava mo per sai tar mintga nov sms da mamma.

Jau sun segir che mamma avess gist scrit a Cindy sco proxim: «Sche ti turnas, pos ti cumandar la famiglia e nus faschain tut quai che ti vuls!» Ma jau hai pudì impedir quai cun ir giu en stiva e dir a mamma che scriver sms a Cindy saja bittà ils raps or da fanestra.

Il telefonin da Cindy era damai restà a chasa, entant che nus avain vis a l’emprim sguard ch’il satgados dad ella era davent.

Nus avain spetgà e spetgà ed igl è stà in grond drama tut la saira pervi da Cindy. Tar nus datti en sasez adina dramas pervi da Cindy. Cindy è ina vaira regina dal drama. Jau numnel ella er mo pli ‹dramaqueen›. Ma tuttina, quest drama va gia bunamain memia lunsch!

La mamma

Oh, Cindy! Jau ma pudess strair ora tut ils chavels! Questa Cindy ma fa vegnir las ventgaquatter. Da simplamain betg turnar a chasa! Roberto ha telefonà tras tuts, tuts, mintga singul ami e mintga singula amia ed insumma tut las famiglias dal vitg. Ma nagut. Cindy è davent. Gnanc Mauro na sa nua ch’ella è. Mauro, il marus u sai jau tge che quai è da Cindy. Ella na ma raquinta gea nagut pli dapi in pèr mais.

Cindy crai ch’ella saja gronda e creschida. Ella crai probablamain er che jau sappia durmir, cura ch’ella è davent! Jau hai bavì in té suenter l’auter e n’hai tuttina betg chattà ruaus.

Forsa ma fatsch jau er memia blers quitads e damaun marvegl è ella puspè qua. Quai ha ella gia fatg ina giada. Igl è stà avant las vacanzas da stad ch’ella n’è simplamain betg vegnida a chasa la notg suenter la festa da curtin ch’i dat mintg’onn en noss vitg. Jau hai anc ditg a Cindy: «A las diesch es ti lura a chasa.» Arrivada è ella pir il proxim di d’ensolver! In’entira notg è ella stada davent.

Ella haja anc observà ils chamutschs suenter la festa da curtin, ha ella ditg. Jau hai schon dà in lavachau en urden a Cindy. Cun 14 onns restar in’entira notg davent da chasa! Per observar ils chamutschs!

«Ha!», aveva jau lura ditg en in tun ironic, «e quai eran chamutschs che chiffan?»

«Mamma!», è Cindy vegnida gritta, «ti battas! Jau n’hai betg da quels amis.»

«Aha, da quels amis n’has ti betg», hai jau ditg, «ma jau sai ch’i dat da quels uffants che chiffan!»

«Bah, uffants!», ha Cindy fatg e vieut ils egls, insatge che jau na poss betg supportar.

«Bain, cun 14 onns èn ins anc in uffant!»

Jau hai stuì far da moralista cun Cindy e quel di avain nus gì ina gronda charplina. Ma tuttina hai jau savì ch’ella na fa betg da quellas chaussas, Cindy na fima e na chiffa segir betg, ma cun la vardad na prenda ella betg uschè precis.

Roberto ed jau avain ponderà vi e nà tge far cun Cindy. Arrest da chasa per in mais ans pareva lura la meglra soluziun. Roberto ha lura er vulì regalar in telefonin a Cindy per contactar ella, sch’ella resta puspè davent pli ditg che quai che nus lubin. Uss ves’ins quant che quai porta! Il telefonin è a chasa e Cindy è davent.

Mauro

Ils geniturs da Cindy m’han telefonà en ina desperaziun. Sche jau sappia nua che Cindy saja, ma hani dumandà. Nagin’idea. Cindy ed jau na discurrin betg pli ensemen dapi l’emna passada, dapi che jau hai ditg ad ella che jau na veglia betg pli. Dapi che jau hai fatg cler ad ella che jau veglia insatgi auter.

Nicoletta

Tge ha ella mo pensà da svanir dad in di a l’auter. Nus avevan noss plans, nus vulevan far ina carriera da musica ensemen. Vul dir Cindy sco quella che fa la musica ed jau sco sia stylista ubain sco sia chantadura da background.

Quai era noss plan fin oz suentermezdi, fin nossa dispita a la staziun.

Cindy ed jau n’avain anc mai gì ina dispita uschè intensiva sco oz. Nus essan las meglras amias gia dapi la scolina. Pli baud avain nus adina fatg termagls ed en la tschintgavla e sisavla classa avain nus organisà ensemen las emprimas partis da classa. A quellas faschevan nus shows da playback e sautavan. Ils auters avevan adina grond plaschair ed uss cumenzan perfin ils scolars pli giuvens a far suenter a nus.

Nus na faschain uss betg pli da quai. Cindy ha cumenzà a far dretga musica e perquai hai jau annunzià ella per in casting. ‹Be my star› ha num quella nova emissiun. Cindy n’era insumma betg fan da l’idea da sa participar ad in casting. Ella ha reclamà e ditg che jau na duaja betg ma maschadar en ses plan e che jau na chapeschia insumma nagut.

Quai è stà oz, cura che jau sun ida a la staziun cun Cindy. Jau hai dà enavos ed hai ditg ch’ella pensia adina mo a sasezza e betg er a mai sco sia amia. Ella è lura stada extremamain fisa ed ha ditg: «Amias vegnan ed amias van.»

Ed jau, tgutga, vuleva gidar Cindy. Ella chanta propi bain, quai han ils scolasts er adina ditg. Cindy chanta adina ils solos ed jau la segunda vusch. Cindy è il star da la classa. Gia a scolina era quai uschia, Cindy era davantvart ed jau, sia meglra amia, en la segunda retscha. Cindy ha giugà la Maria ed jau il bov. Cindy ha survegnì il pli bel giuven, Mauro, ed jau... nagin. Quai n’è insaco era betg gist.

Tut quai ma passa tras il chau, suenter ch’ils geniturs da Cindy han telefonà e fatg in drama.

«Oh, Cindy è svanida, oh, Cindy, nua vegn ella ad esser, oh, Cindy, ella è davent, povra Cindy.» Jau na poss betg pli udir questa litania sur da Cindy! Adina mo Cindy!

Jau sun gritta sin Cindy e cler che jau n’hai ditg a nagin che jau saja ida a la staziun cun ella. Ella aveva cun sai ses satgados e sia ghitarra ed jau sai ch’ella n’è betg ida a chasa cun il tren. Perquai che Cindy avess da prender il bus per ir a chasa e betg il tren. Ma jau na gid segir betg da chattar Cindy. Duain tuttina tut ils auters guardar ch’ella turnia puspè, lur Cindy amada.

Cindy

«Du machst Witze», ha tippà Tim cura che jau hai scrit ad el che jau vegnia a far ina visita. «Nein, das ist echt kein Witz», hai jau scrit enavos, «ich komme. Kann ich bei dir übernachten?» El ha lura fatg in pèr sgnoccas vi e nà, che jau saja anc in zic giuvna ed uschia, ma jau hai lura ditg ch’el na saja er betg bler pli vegl ed insumma che jau veglia star mo in pèr dis tar el, el che saja gia grond ed haja in’atgna abitaziun. «Deine Eltern müssen aber nichts davon erfahren», hai jau scrit ed el ha mo manegià ch’el saja vegl avunda, ma che jau stoppia savair bain tge che jau fetschia. «Knallkopf», hai jau scrit e serrà il program da chat. Jau sai schon tge che jau fatsch.

Jau na chat betg fair che tuts ma crititgeschan il davos temp. Che jau ma fetschia illusiuns cun la musica hani ditg e dunna Florin m’ha dà mo in 4,5 en la davosa clausura da musica. «Cindy», ha ella ditg cun sia vusch da super-severa-scolasta, «nus n’essan qua betg tar ‹Deutschland sucht den Superstar›, chanta sco quai che nus avain emprendì da chantar». E lura anc Nicoletta cun ses casting! Tuts vesan insatge en mai che jau na ves gnanc, per mai vai per tut insatge auter. Els na chapeschan betg. Forsa chapescha gea Tim quai.

Mardi

Toto

Suenter che Cindy n’era oz a mezdi anc adina betg turnada, han mes geniturs clamà la polizia. In policist è lura vegnì tar nus e mes geniturs han stuì raquintar tut l’istorgia davent da l’entschatta.

Jau hai stuì rir, cura ch’il policist ha ditg «raquintar tut l’istorgia». Tut l’istorgia da Cindy fiss ina lunga istorgia. El avess pudì dumandar mai. Lura avess jau raquintà che Cindy m’haja ina giada taglià ils chavels uschè crutsch che mamma ha suenter stuì rasar ina blutta. A scola cartevan lura tuts che jau haja ina malsogna.

Jau avess er pudì raquintar al policist da quella giada che Cindy ha vulì pavlar in elefant al zoo cun ses popcorn. Quel elefant ha auzà Cindy cun sia tromba ed in impiegà dal zoo ha stuì vegnir a salvar ella.

Interessant per il policist fiss segir er stà che Cindy m’ha spedì dacurt ord chasa per pudair esser suletta cun Mauro! Ella ha perfin dà raps a mai, per che jau na dia nagut a bab e mamma. Quai numn’ins bain extorsiun per rumantsch. Quai hai jau guardà suenter en il Pledari grond sin il computer da mes genis. Cura survegn jau finalmain in agen laptop? Aber eba, uss na vai betg per mai. I va per Cindy e per la polizia che s’interessa per Cindy ed igl interessass segir la polizia da savair che Cindy è ina mez criminala, almain cun mai.

Ma mai na dumonda gea nagin. Jau avess er uschiglio gì ina super proposta per il policist. Per exempel pudess ins bain tschertgar Cindy cun stampar ina fotografia dad ella sin tut ils pachets da latg ch’ins venda en il Coop. L’auter di hai jau vis en la televisiun ch’i fan quai en l’America.

Jau chat quai in’idea geniala ed hai ditg quai a mes geniturs. Insumma, a la dramaqueen Cindy plaschessi da vesair si’atgna fatscha sin la maisa d’ensolver da la glieud, gist sper ils cornflakes.

Il bab

Jau n’hai betg durmì bain la notg passada. Cler, cun ils patratgs che l’atgna figlia è insanua dadora na dorma nagin bab dal mund propi bain. Adina puspè m’è vegnida endament l’istorgia terribla da Natascha Kampusch, da quella matta austriaca ch’è vegnida rapinada cura ch’ella aveva diesch onns. In um malsaun ha tschiffà e serrà ella en in tschaler. Pir suenter otg onns en questa sgarschaivla praschun ha la matta pudì sa deliberar. Cindy ed jau avevan discurrì da questa istorgia, cura che nus essan ids a far tenda l’onn passà. Igl era stà il giavisch da Cindy da pudair ir ina giada ina fin d’emna a far tenda cun mai sper in lai da muntogna. En sasez èsi scumandà da campar selvadi, ma quai ans era tuttina. Nus avain gì flot cun metter si la tenda, pestgar e nudar en il lai, far in fieu e discurrer in pau sur da quai e da tschai.

Jau hai savì gia lura che quai vegnia ad esser stà ina da las davosas giadas che mia figlia ed jau fetschian insatge ensemen. Suenter vegn il temp da marus e da la distanza e ch’ils giuvens s’interessan per autras chaussas. Ma che questa fin vegnia uschè abruptamain, che Cindy na saja dad in di a l’auter betg pli qua, quai n’avess jau betg pensà. Jau savess gugent tge che passa gist tras il chau a Cindy.

Mauro

Tuts ma dumondan nua che Cindy saja. Ma co duai jau savair quai? Jau na sai er betg tge motivs che Cindy pudess avair gì, sch’ella è scappada. Lungurella en noss caff? Dispita a chasa? Problems cun amis? Cindy aveva gia adina blers amis, en sasez, er sch’ella è mintgatant in pau directa. Ella ha adina ditg a tuts en fatscha tge ch’ella pensa dad els. Uschia ha ella er ditg a mai a la festa da curtin la primavaira passada: «A mai plaschan tes chavels ritschads. Ed insumma, chavels lungs, quai stat bain a tai. Ed in fitg flot es ti era.» Ha, gist Cindy. Ella ch’ha uschiglio adina fatg beffas da mai ed adina empruvà da zaclinar mai. L’emprim mument n’era jau gnanc segir, sch’ella manegiava uss serius quai che jau plaschia ad ella.

«Serius uss?», hai jau dumandà.

«Cler», ha ella ditg, «jau na di quai betg mo per dir insatge.»

«Aha, uss tut en ina giada». Jau sun bunamain vegnì in pau cotschen. Dapi lura hai er jau cumenzà ad esser pli direct cun Cindy. Ma forsa sun jau stà memia direct l’auter di. È Cindy scappada pervi da quai? È ella ida pervi da mai?

La mamma

Da vesair il maletg, la fotografia da l’atgna figlia avant la ‹Tagesschau› en la rubrica ‹Persunas sparidas›, quai è schon stà in schoc per nus. Jau hai stuì cridar.

Toto e Roberto m’han branclà, quai ha fatg bain. Tut quai suenter in di dapli senza Cindy. La polizia è stada qua e Toto n’ha savì nagut auter che far spruhs stupids à la: metter la fotografia da Cindy sin tut ils tetrapacs da latg dal Coop! Tge ideas ch’el ha mintgatant.

Era sch’igl è plitost tragic, avain Roberto ed jau stuì rir, perquai che forsa è Cindy scappada mo per guardar tge acziun da tschertga che nus faschain.

Nus faschain quitads perquai che nus na savain betg, sche Cindy ha mal, tema u fraid u sch’ella lascha encrescher. Nus ans faschain er reproschas. Jau ma fatsch reproschas. Forsa è Cindy ida pervi da nus, pervi da mes plans. Pir l’emna passada hai jau ditg che jau veglia turnar insacura en mia patria, l’Italia.

Nicoletta

La scolasta vuleva oz per forza discutar la chaussa: Cindy è sparida e tge savais vus? Tge è stà voss davos contact cun ella?

Jau hai sentì immediat ch’igl era gia memia tard da discurrer da mes davos contact cun Cindy, da la dispita a la staziun. Quai avess jau stuì dir gia ier. Sche betg en scola, lura almain als geniturs da Cindy. Jau hai gì ina nauscha conscienza ed hai perquai raquintà en classa dal penultim contact cun Cindy. Quai è stà la saira avant il di che Cindy è svanida.

Nus ans essan scuntradas sin il banc davant la chasa da scola, sco savens la saira u ils suentermezdis libers.

Cindy m’ha ditg stersas: «Jau dovrel per mort e fin in auter num! Cindy, quai na va betg. Cindy è totalmain ord moda e na tuna betg bain. Jau dovrel in auter num, sche jau vi avair success. Ve, Nicoletta, nus studegiain in auter num per mai!»

Nus avain lura studegià vi e nà. Jau hai fatg in pèr propostas sco Carolina, Mandy, Ailin, Cora e Leila. Ma Cindy ha ditg: «Na, sas tge, a partir dad oz hai jau num Louise.»

Nagin’idea co ch’ella è vegnida sin quai. Ma pertge betg.

«Louise», hai jau ditg, «gea, Louise tuna cool e quai sa cunfa per insatgi che fa musica. Ins na sa lura er betg, sche quai è in um u ina dunna.»

«Ti has raschun, baby! Louise pudess er esser il num d’in giuven», ha ditg Cindy cun ina vusch dad um e nus avain ris e mangià si tut ils M&M’s che nus avevan cumprà.

Stersas era il mund anc en urden. Ier lura la gronda dispita, perquai che jau hai annunzià ella al casting ed oz anc adina nagin segn da vita da Cindy.

Mesemna

Toto

Cindy stuess sa preparar per l’examen d’admissiun al gimnasi, ma ella è davent e mes geniturs èn totalmain desperads. Cindy qua e Cindy là, Cindy vi e nà.

Curius èsi schon ch’ella n’è betg qua. A mai mancan ses commentaris davart mia frisura ch’ella fa uschiglio mintga damaun. «Gnochergnà memia fitg cun il plimatsch, nanin?», ha ella ditg l’auter di, cura che jau vuleva empruvar ina giada ina frisura cun bler schel. Quai è stà fis. Ma jau sun er savens nausch cun ella. Uss manca ella a tuts, vul dir a bab ed a mamma ed er in pau a mai. Jau hai mirveglias tge ch’els fan cun ella, cura ch’ella vegn puspè.

Survegn ella arrest da chasa per il rest da sia vita? Sto ella ir a lavurar giu en il Volg cun ina chadaina enturn il pe? Sto ella ir en in internat da mattas, nua ch’ella vegn survegliada cun cameras di e notg?

Er en lur desperaziun discuteschan bab e mamma sur da quellas dumondas, quai sai jau precis. Per mai vul quai dir giugar il figl brav e far sco la glieud.

Quai na va gea propi betg ch’ins va davent dad in di a l’auter. Cindy ha però gia fantisà da quai, quai sai jau. Jau sun probablamain il sulet ch’enconuscha il zup da ses diari. Il nov zup! Cindy aveva midà ses zup, suenter che jau aveva legì l’emprima giada en ses diari ed ella n’ha fatg nagut pli perdert che ir a sgarar quai a bab e mamma. Ed jau, poveret, hai survegnì in chasti dad els! In’emna n’hai jau betg dastgà ir cun il skateboard. Tge fis!

Da leger il diari na vuleva jau tuttina betg smetter. Quai è interessant, ma er totalmain tup tge ch’ella scriva là, da Mauro ed uschia.

Ma uss, dapi che Cindy è sparida, è er ses diari davent. Per mai è quai in cler signal ch’ella n’è betg vegnida rapinada, uschiglio na din ins bain betg a ses agen rapinader: «Spetga spert, jau stoss anc ir a prender mes diari per scriver si las aventuras che nus vegnin a passentar ensemen, nus dus!» Ha! ma jau hai tuttina in problem, sche jau di a mes geniturs ch’il diari è davent. Lura san els che jau hai puspè legì el. Uschiglio n’enconuschess jau gea betg il nov zup. Jau na di nagut, perquai che jau na vuless betg ristgar anc ina giada il chasti da betg dastgar ir cun il skateboard!

Mauro

A scola è Cindy anc adina il tema numer 1. «Avais vis ch’i tschertgan Cindy en la televisiun?», ha dumandà Andi. «Gea, crass», ha ditg Leo, «tgi sa sch’ella è insanua en in tschaler ed in tip torturescha ella?»

«U ch’insatgi ha tratg or ella niv e fa in film dad ella e metta lura tut en l’internet», ha ditg Mara. «Vus n’avais nagin’idea!», hai jau ditg. Ma Luca ha lura manegià che quai tunia bunamain sco sche jau avess in’idea nua ch’ella pudess esser. «Forsa has gea ti fatg insatge!» Jau sun vegnì furius. «Ti coga, di quai anc ina giada e ti es per terra!»

«Chalai!», ha clamà dunna Fiorin, la scolasta, ed è ida tranteren.

«Nus enconuschain bain tuts Cindy. Uss ponderain nus en tutta calma tge che pudess esser capità», ha ditg dunna Florin. Ils auters han lura però puspè cumenzà cun lur scenaris d’orrur e cun tut il nausch ch’è forsa capità.

«Da quai aud’ins bain adina puspè, dunna Florin», ha ditg Sara, «per exempel ch’ina giuvna fa giu cun in tip en l’internet da sa scuntrar e lura è quel tip però in trid vegl che vul violar ella. Vus sezza avais gea raquintà ch’ins stoppia esser precaut!» Jau n’hai betg vulì tadlar questa discussiun e sun ì ora. Merda, Cindy, hai jau pensà cun dar ina frida vi da la paraid da la tualetta. «Turna simplamain, lura è tut puspè en urden.»

La mamma

Nagut. Jau sun vida, trista e stancla. A mai va tras il chau tut quai che nus avain passentà cun Cindy, co ch’ella è vegnida pli gronda ed ha cumenzà ad avair ses agens interess. Sco pitschna era ella ina da buna luna, ma ella è sa sviluppada pli e pli en direcziun d’in chaugross cun ideas fixas. Ella na sa lascha dir nagut. Entusiassem ha ella il davos temp mo mussà per ir dadora e per il chant e sia ghitarra. Tuttina è ella gia adina stada ina buna scolara. Ella fa bunas notas ed è magari musicala. Jau sai ch’ella siemia d’ina carriera da musica, ma Roberto ed jau essan da l’opiniun ch’ella sa fetschia illusiuns.

«Far ina carriera da musica, quai n’è betg realistic», avain nus ditg a Cindy.

«Realistic? Cler che quai è realistic!», ha ella lura ditg. «Quai fan er auters.»

«Gea, forsa stars en l’America, glieud ch’ha gia ina massa raps», ha ditg Roberto, «ma ti stos l’emprim far insatge endretg, far il gimnasi.»

Suenter quella discussiun avain nus duvrà anc ditg per persvader Cindy d’empruvar da far l’examen d’admissiun al gimnasi. Ella ha finalmain ditg ch’ella emprovia da far el e nus avain garantì noss sustegn.

Per che Cindy possia emprender, na sto ella betg gidar tant a chasa. Quai è bain ina situaziun da luxus per in uffant, u betg?

Ella na para dentant betg da realisar quai. Sch’i na va betg tenor ses chau, flippa ella ora sco l’emna passada durant nossa discussiun davart l’Italia.

«Vus vulais ir en l’Italia? Co as imaginais vus quai? Jau fatsch il gimnasi e stoss er anc guardar da Toto che fa lura in emprendissadi. Nus dus, tut sulets, entant che vus faschais dolce vita en l’Italia? Vai anc cun vus?!»

«Cindy, vus essas gia gronds», hai jau ditg. Cindy è explodida ed è currida ord chasa. Forsa n’ha ella betg chapì endretg. Sch’ella na taidla betg endretg! Jau hai vuli dir: vus vegnis ad esser gia gronds e creschids, cura che nus giain forsa a star en l’Italia en diesch onns!

Nicoletta

Ussa ha ella puspè telefonà! La mamma da Cindy. «Ti sas segir insatge, emprova da ta regurdar», ha ella ditg. Jau sun vegnida cotschna da l’autra vart dal telefon. «Hm, jau sai mo ch’ella ha vulì midar il num», hai jau lura ditg.

«Oh, betg puspè quai», ha la mamma ditg, «il num, il num, quai na po bain betg esser tut. Forsa che ti sas nua ch’il satgados da Cindy è, Nicoletta?»

«Hm, jau na sai betg.» Jau sun vegnida anc pli cotschna. Per fortuna èsi anc adina pli normal da telefonar senza camera.

«Jau stoss crai jau discurrer cun tia mamma», ha ella ditg, «jau vegn sperasvi.»

«Mia mamma n’è betg a chasa», hai jau anc spert pudì dir e quai ha ella perfin cartì.

«Bun, lura vegn jau però damaun tar vus. Di quai a tia mamma!», ha ella ditg.

Plaunsieu hai jau nauscha conscienza. Jau na sai gea er betg nua che Cindy è ida, cura ch’ella è ida davent cun il tren. Probablamain stoss jau dir quai a sia mamma. Ma jau na vi en mintga cas betg dir che nus hajan gì dispita e ch’ella haja gì in bigliet, betg mo in bigliet da tren.

Gievgia

Toto

Jau patesch da quai che Cindy fa la vatga. Da pudair ir proxima stad per l’emprima giada a l’open air, quai possia jau gist emblidar, han ditg bab e mamma. Sco sche jau avess da far insatge cun Cindy e cun quai ch’ella è davent. Open airs, quai sto esser gail. Jau sai che quai cun Cindy e Mauro ha cumenzà a l’open air. Vul dir, là èsi capità pir da dretg. Cumenzà aveva tut gia quella notg suenter la festa da curtin, cura che Cindy n’era betg turnada a chasa. Lezza notg è ella stada ensemen cun Mauro, tutta notg!

Els n’han fatg «nagut auter che discurri e discurri» da lur plans per l’avegnir. Mauro ha ditg a Cindy ch’er el fetschia l’examen per ir al gimnasi, per ch’els possian l’emprim emprender ensemen e suenter far la matura ensemen e lura ir a viagiar ensemen e lura ir a studegiar ensemen a la scola da pop e rock en l’Engalterra. Tut ensemen. «Mauro e Cindy: per adina ensemen», ha ella scrit en ses diari e fatg daspera in pèr corins rosa.

Cindy è uschè ina romanticra. Ella chanta er chanzuns romanticas, chanzuns ch’ella scriva sezza e suna cun sia ghitarra.

Che la ghitarra da Cindy manca, ch’ella è davent cun Cindy, quai han mes geniturs checkà pir oz en damaun. Quai ha dentant quietà enormamain els. Il policist Martin è stà qua ed ha ditg: «Quai datti halt mintgatant ch’in giuvenil va davent. Quella vegn segir puspè.»

Tuttina tschertga la polizia ella. Betg en il guaud u uschia cun chauns, ma cun l’annunzia da spariziun en la televisiun curt avant la ‹Tagesschau› e cun in placat sin tut ils posts da polizia. Jau survegn pel-giaglina, sche jau pens a la fotografia da Cindy ch’è dapertut. Legher n’è quai insaco betg, ma tuttina ma para quai er interessant. Il policist Martin è insumma in cool tip. El m’ha prendi ina runda cun l’auto da polizia. Policist, forsa fiss quai insatge per mai, sch’i na funcziuna betg cun mia carriera da snowboard...

Nicoletta

Mauro è tut fiac. El è anc adina cotgischem per Cindy, schebain ch’ella ha mess ina fin a lur relaziun suenter ch’el aveva ditg ad ella ch’el na veglia tuttina betg far l’examen per ir al gimnasi. Lur plan era da far quai ensemen. Mauro vuless ussa para tuttina far pli gugent in emprendissadi. Sco jau! Jau hai lura sperà ch’el pudess forsa s’interessar in pau per mai, sch’el e Cindy n’èn betg pli ensemen... Ed uss ch’ella è davent na datti gea en sasez nagins impediments pli...

Mes cor ha fatg in sigl, cura ch’il telefon ha scalinà avant e Mauro era a l’apparat.

«Hallo, hallo», ha el ditg tut agità, «jau stoss dir insatge a tai!»

«Tge pomai?», hai jau dumandà e mes cor ha batti brutal spert, ma lura hai gist scalinà vi da la porta e la mamma da Cindy è entrada. Jau hai stuì pender si senza dir chau.

La mamma

Finalmain è ella vegnida ora cun la puma, quella carugna! Jau sun ma vilentada enormamain da quella matta. Jau avess bunamain dà ina enturn las ureglias. Dir manzegnas quai sani, quests giuvens. Els na san però betg sustegnair ina giada ils geniturs cun raquintar in pau dapli che mo: «Mamma, ti stos lavar mia vestgadira», «Mamma, has cumprà Ovomaltina?», «Mamma, uss betg, uss na fatsch jau betg urden», «Mamma, gidas?» Uss pir ha Nicoletta ditg ch’ella haja avant quatter dis accumpagnà Cindy a la staziun! Quai fiss schon stà impurtant da savair per nus. E questa Nicoletta sa perfin nua che Cindy è ida, cun ghitarra e satgados.

Bun, propi dal tut nua na sa ellabetg, ma ella sa che Cindy aveva cun sai in bigliet per in concert da Jim Marti. Jau survegn la crisa! Che quest Jim Marti haja da far insatge cun tut la chaussa n’avess jau betg pensà. Jim Marti, dal chantadur cun ils chavels blonds pendan var diesch posters vi da las paraids da la chombra da Cindy.

A mai pari curius che Cindy è uss para puspè ida ad in concert da Jim Marti. Nus avain bain vis in concert dad el questa stad a l’open air. Roberto ed jau avain accumpagnà Cindy a l’open air, perquai ch’ella fiss stada anc memia giuvna per ir suletta. Jau na chapesch però betg, pertge che Cindy è uss para puspè ida ad in concert da Jim Marti, è ella propi uschè in grond fan?

Il bab

Cindy è schon in pau ina siemiadra. Cun ses posters da bands en sia chombra, cun sia ghitarra. Jau na ves Cindy betg sco chantadura, jau na savess er betg danunder ch’ella ha quai. Tanja ed jau, nus n’essan tuts dus betg uschè musicals. Nus essan plitost quels dal sport. Cindy bain era. Cindy noda fitg bain. Schebain che nus n’essan betg pli ids uschè savens a nudar il davos temp. Ma pli baud sigliva Cindy en mintga lai. Cunzunt en ils lais da muntogna nudava ella gugent. E quai ha magari dà da quellas istorgias sco quella giada che nus essan stads sin ina tura da muntogna si tar in lai da bellezza. Cindy enconuscheva gia la via e per esser sco emprima tar il lai, è ella currida ordavant sco ina racheta. Jau sun currì suenter per controllar, sch’il lai na saja betg memia fraid per far bogn. Ma Cindy era gia siglida en l’aua e deva givels d’allegria. Pauc pli tard eran quai lura givels isterics e Cindy ha fatg prescha da vegnir or da l’aua.

«Bab, bab!», ha ella clamà, «qua hai squagls, qua hai squagls!»

«A bah!», hai jau fatg, «tge squagls, en Svizra, en in lai da muntogna, quai n’è betg pussaivel!»

«Bain, bab, jau hai vis in!» Cindy n’ha bunamain betg sa laschà quietar.

Pli tard èsi sa mussà che quai era mo ina forelluna grassa, quel squagl. Toto e Cindy han passentà il rest dal di cun empruvar da tschiffar la forella.

Cindy

Il davos temp m’èn tuts ids sin la gnerva cun lur pretensiuns. Ve a spass cun nus! Fa il gimnasi! Fa quai, fa l’auter e mamma cun sia Italia, e Mauro cun ses vi e nà permanent. Ina giada vul el ed in’autra giada na vul el betg.

Jau hai gia ditg pensà, savais vus tge, jau fatsch simplamain quai che jau vi e sche jau vi ir ad in concert, lura vom jau. Perquai hai jau er organisà tut ordavant, per ir a quest concert, per ir a star tar Tim e per far musica sin via sco quai che Jim Marti ha fatg. Uschia ha el cumenzà sia carriera. Jau vuleva guardar, sche quai funcziunia forsa er tar mai da cumenzar uschia.

I n’è però betg stà uschè simpel. Jau hai sunà ina giada sin via qua a Minca, ma ils passants èn mo ids sperasvi ed han ditg: «Die ist ja noch voll jung.»

Che jau saja anc ina mattetta e da quellas chaussas han er ditg ils cumpels da Tim. Els eran là tar el a chasa en sia WG, cura che jau sun arrivada l’emprima saira. Jau hai chattà l’abitaziun da Tim senza problems, jau saveva gea anc nua che quai era. Nus essan numnadamain stads ina giada a Minca a far ina visita a la famiglia da Tim, als Hochmaiers. Els vegnan gea er adina tar nus en vacanzas, en l’abitaziun da vacanzas en la chasa nua che nus abitain.

La visita a Minca avevan nus gist fatg, cura che Tim aveva finì l’abitur ed el ha pudì ir a star cun in pèr auters per manar ina vita da students sco s’auda cun atgna abitaziun.

Tim è in pèr onns pli vegl che jau, ma el ha adina ditg che jau vesia er ora pli veglia e nus gievan adina cun skis ensemen, cura ch’els èn vegnids en vacanzas. Mintgatant avain nus giugà frar e sora ed jau hai mussà a Tim quant bain che jau sappia discurrer hochdeutsch.

Ils amis da Tim n’èn insumma betg uschè flots sco Tim. L’emprima saira han els vulì che jau baivia biera cun els. Biera n’hai jau però betg gugent ed er uschiglio na ma sentiva jau betg propi bain quella saira. Tim ha lura tramess a chasa ses amis e lura eri meglier.

«Aber du passt schon auf, Puppe, in der Grossstadt.» Ha el ditg. Jau hai lura ditg che jau na saja nagina poppa. Nus avain fatg gieus e suenter ha Tim stuì emprender – ed empermetter anc ina giada ch’el na raquintia nagut a ses geniturs.

Ils davos dis ha el adina puspè fatg ina nauscha conscienza a mai, che quai saja schon in pau doof tge che jau fetschia qua cun la musica e cun scappar da chasa senza dir nagut a mes geniturs. Tim ha gea raschun. Jau hai ina nauscha conscienza e ma regord tge che bab aveva raquintà ina giada d’uffants sparids. Ch’ils geniturs sa fetschian brutal quitads e ch’els na dormian betg e che quai saja sco in chasti per ils geniturs, sche l’uffant giaja simplamain davent. Els na san gea betg tge ch’è capità. Forsa avess jau da dir ad els che jau stettia bain, che jau veglia en sasez mo ir suletta ad in concert e far ina giada tge che jau veglia.

Bab e mamma na m’avessan mai laschà ir suletta, sche jau avess dumandà. Perquai sun jau simplamain ida. Jau na sai sco far nagut encunter, jau fatsch adina insatge e dumond pir suenter per lubientscha. Per exempel cura che jau hai emprestà il bel schal da mamma. Jau n’hai betg dumandà e ditg pir suenter: «Navaira, jau hai schon dastgà prender el.»

Sch’ins dumonda pir suenter, lura na pon els gea betg pli dir na, lura èsi gia capità.

Sco ussa, uss èsi gia capità, uss sun jau gia davent. Jau turn gea puspè. E sch’els na vulan betg che jau turnia, sch’els na din ina giada betg: «Schon ok, Cindy, ma la proxima giada na va quai lura betg pli, la proxima giada stos ti dumandar»? Tge, sch’i na dat betg ina proxima giada? Jau stoss telefonar a bab.

Venderdi

Toto

Jim Marti! Ha, ha, tge ridicul! Tgi è pomai fan da Jim Marti, da quest chau dultsch cun sia carriera da siemi? Cindy è scappada per ir al concert da Jim Marti. Quai na crai jau betg! Ma Nicoletta ha confessà quai a mamma e mamma ha ditg tut a la polizia. La polizia ha quietà e ditg da betg ir a la tschertgar uss en in’acziun malponderada. Il policist Martin ha manegià che Cindy vegnia segir a chasa suenter il concert.

Quai hai er jau ditg a mamma. Jau hai lura anc fatg ina sgnocca e ditg che forsa s’inamureschia Cindy gea da Jim Marti ed el dad ella e lura fetschian els in duet e giajan ensemen sin turnea mundiala. Pli tard cumprassan Cindy e Jim lura ina chasa a Hollywood e quai fiss gea super per nus. Lura pudessan nus ir a far ina visita ad els. Jau hai ditg a mamma e bab da mo laschar far Cindy, uschiglio possian nus emblidar da far ina giada en nossa vita vacanzas en ina villa en l’America. Mamma è vegnida bestga, ma avant ch’ella ha pudì respunder insatge, ha scalinà il telefon. Bab è siglì si sco piztgà d’in avieul.

Mauro

La nova ha spert fatg la runda en scola oz a bun’ura. A Nicoletta èsi tuttenina vegni endament che Cindy aveva gì in bigliet per in concert da Jim Marti. Ils geniturs da Cindy crain uss ch’ella saja en Germania, cunquai che tut ils proxims concerts da Jim Marti han lieu en Germania.

Jim Marti, exact, quai na vegn jau mai ad emblidar. Al concert da Jim Marti a l’open air stevan nus davantvart, en l’emprima retscha. Cindy saveva chantar mintga chanzun ordadora. Ella era uschè cuntenta. Jau hai mess mes bratsch enturn sias spatlas e tar ina chanzun pli plauna è ella sa pusada vi da mia spatla, jau hai mo stuì volver mes chau e lura èsi capità: noss emprim bitsch. Ed uss puspè Jim Marti! Lura aveva jau gea vis endretg ier saira en la televisiun! Perquai aveva jau telefonà a Nicoletta, ma ella n’ha gea betg gì grond interess dad udir tge che jau avess gì da dir e da dumandar ella.

Pir oz da pausa èn ils tocs da puzzle ids in en l’auter: quai che jau hai vis ier saira en la televisiun, Jim Marti, la Germania e Cindy.

Tuttenina èsi stà fitg cler per mai tge far. Jau sun currì a la staziun ed hai prendi il proxim tren. Il bigliet hai jau cumprà cun ils raps che jau aveva gudagnà la stad, cura che jau hai stuì ir a lavurar sco chasti per quella notg che jau na sun betg turnà a chasa. ‹La notg dals chamutschs› sco quai che Cindy ed jau la numnain.

Nicoletta

Jau hai stuì confessar tut oz endamaun ed hai observà Mauro, sperond ch’el dia a mai tge ch’el vuleva dir ier saira al telefon, ma da pausa ha el mo ditg: «Di a dunna Florin che jau stettia mal.» Co star mal? Star mal ch’el è uss s’inamurà da mai? U tuttina betg?

La mamma

«Gea? Gea, bain, gea, ou na, gea, jau chapesch.» Roberto vegn adina pli sblatg. «Mhm, mhm, tge manegiais Vus? Bain. Gea. Lura, mhm, i na dat nagut auter.» Roberto penda si il telefon e raquinta. Uss è er Mauro davent. Diavelen, tuts che scappan! Tge malsogna è quai tut en ina giada? Toto sfrigna mo da quai stupid. Era el n’è betg uschè innocent sco quai ch’el fa. Ma quai è in’autra chaussa. Tuttina, quai è l’emprim telefon perdert dals davos dis. La polizia ha bain survegnì telefons cun tips da glieud. Tuts crain ch’els hajan vis Cindy. Ma la glieud na vesa para betg bain ozendi. Tuts han mo scumbiglià ella cun autras scolaras. Sco sche Cindy guardass ora sco autras mattas. Na, Cindy è tut speziala. Ina matta che va ad in concert en Germania senza dir in pled a sia famiglia? Jau na sai betg, sche quai è lura propi la vardad. Ma per entant ma tegn jau vi da quella suletta infurmaziun che nus avain: Jim Marti. Questa saira è il concert da Jim Marti a Minca. Gist cura che jau vuless ma metter sin il canapé per guardar, sch’i mussan anc ina giada l’annunzia da spariziun avant la ‹Tagesschau›, scalina puspè il telefon.

«Nona. Tge èsi?»

Toto

Mamma croda bunamain giu dal canapé, cura che nona raquinta ad ella che Cindy saja tar ella. Nona va mintgatant in pau en fanzegna. Tge ch’ella manegia è che Cindy è tar ella en la televisiun! I rapportan gist dals fans da Jim Marti ch’han durmì davant l’entrada da la halla per esser en l’emprima retscha al concert dal star. E tgi è là? Ina matta che sumeglia precisischem Cindy. Vesend il medem maletg sco nona en nossa televisiun, poss jau confermar che la giuvna che vegn intervistada e preschentada cun il text «Louise (14) aus der Schweiz» è nossa dramaqueen! Ella vegn er numnada Cindy, mia sora!

Cindy

Jau chat quai cool da dar intervistas qua! Bun, dretgas intervistas n’èn quai gea betg. Els èn halt vegnids cun ina camera ed han dumandà mai, sche jau saja in grond fan da Jim Marti e lura hai jau raquintà in pau. Cler che jau sun in mega grond fan da Jim Marti! Il pli grond fan!

Ed jau vuless uss propi ir a quest concert, sche jau sun gia qua. Jau n’hai ier tuttina betg telefonà a bab. Jau hai pensà ch’el vegnia immediat per mai avant che mia aventura qua saja propi a fin.

Dapi ier è gea tut anc daventà meglier. Jau sun ida per ir a star en colonna davant l’entrada dal concert ed hai scuntrà blera flotta glieud e nus avain chantà chanzuns ensemen e gì legher.

Adina puspè èn passads tips da la televisiun per far intervistas cun ils fans. E tuttenina stat el davant mai. Gist cura che jau vegn intervistada per la segunda giada. Gia ier hai jau dà in’intervista, perquai che jau sun dapi ier qua en l’emprima retscha da la colonna per ir al concert. Jau n’hai gea uschiglio nagut auter da far che da spetgar ed esser fan da Jim Marti. E da Mauro.

Jau hai in sentiment sco sch’in chavaterra stirass vi da mes organs interns, cura che jau al ves, da l’autra vart da la saiv.

El guarda sin mai e di: «Hallo.»

Jau di: «Hallo, tge fas ti qua?»

«Jau vegn per tai.»

«Jau vom però al concert da Jim Marti.»

«Tuts tschertgan tai.»

«Oje, jau hai ina brutal nauscha conscienza. Tuts vegnan ad esser mega vilads pervi da mai.»

«Jau betg.»

«Ah, ti betg? Tut en ina giada?»

«Jau na sun mai stà vilà pervi da tai, Cindy. Sas, mo perquai che jau hai auters plans che da far il gimnasi, na vul quai betg dir che jau n’haja betg gugent tai.»

«Schon?»

El di: «100%» e surri ses surrir legendar. Nus ans branclain in pau crutsch tras la saiv ora. Jau sent ses flad vi da mes culiez, ses lefs vi da mias vistas. Jau di: «E tge plans has ti uss?»

El di: «Ussa stoss jau puspè far ir mes telefonin. Jau sun er ì senza dir nagut a nagin.»

«Lura sa fani uss er quitads per tai?»

«Probablamain. Perquai stuain nus telefonar a mes geniturs. Ed a tes.»

Mauro vegn strusch da finir sia frasa ch’il telefonin ch’el ha en maun scalina gia. El tanscha vi el e di: «Per tai.»

«Cindy?», tuni or dal telefonin.

«Bab?»

«Cindy! Finalmain.» Di el ed jau sent co ch’in grond crap croda giu da ses cor e quest crap explodescha en la proxima secunda.

Cindy

Igl è capità sco quai ch’igl ha stuì capitar. Bab era grittischem ed ha cumandà da turnar immediat a chasa, senza ir al concert. Cura che jau hai ditg ch’i saja insumma gia memia tard la saira per anc tschiffar in tren, ha bab sbragi uschè dad aut che jau hai stuì tegnair il telefonin da Mauro lunsch davent da mias ureglias. El m’ha declerà che mamma saja gia vi dad organisar ch’ils Hochmaiers vegnian tar la halla da concert per prender mai e Mauro sin via directa a chasa.

«Ok, bab.» Hai jau ditg ed hai savì ch’i na dat uss naginas stgisas pli. En quel mument hai jau er realisà che jau na vegn il proxim temp betg pli a pudair far tge che jau vi, senza dumandar nagin, senza guardar a dretga ed a sanestra.

Tras la saiv hai jau dà enavos il telefonin a Mauro. El ha surris si per mai.

«Ti es schon ina, ti!», ha el ditg ed jau al hai dà mes satgados e mia ghitarra sur la saiv ora. Lura sun jau raivida sin la saiv e siglida giu da l’autra vart, nua che jau sun ma platgada sper Mauro. El m’ha stuì tegnair, uschè ferm tremblava mia schanuglia.

Indicaziuns bibliograficas

Chatrina Josty. Il di che Cindy è svanida. En: Meds d’instrucziun dal Grischun. Vi e nà. Cudesch da lingua per la 7avla classa, carnet da lavur 1, p. 4–15. Maletg da cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2014).